Peep Jahilo

Peep Jahilo (sündinud 24. septembril 1962) on Eesti diplomaat ja riigiametnik. 

Peep Jahilo lõpetas 1980. aastal Tallinna 32. Keskkooli ja 1985. aastal Tartu Ülikooli eesti filoloogina. 

Ta on töötanud välisministri kantselei direktorina ja välisministeeriumi personaliosakonna peadirektorina. Aastatel 1995–1997 oli Jahilo Eesti ajutine asjur Londonis, 2000–2004 Eesti suursaadik Norras ja Islandil. Aastatel 2004–2007 töötas Peep Jahilo välisministeeriumi siseauditi osakonna peadirektorina. 

Aastatel 2004–2009 oli Peep Jahilo Eesti suursaadik Albaanias (asus algul Tallinnas, hiljem Ateenas). Septembrist 2007 kuni maini 2009 oli ta paralleelselt ka Eesti suursaadik Kreekas ja Küprosel (resideerimisega Ateenas). 

2009–2012 oli Jahilo välisministeeriumi asekantsler, 2010. aasta detsembrist ühtlasi suursaadik Indias (resideerides Tallinnas). Aastatel 2012–2017 oli Peep Jahilo Eesti suursaadik Hollandis ja Eesti alaline esindaja OPCW (keemiarelvade keelustamise organisatsiooni) juures. 

2017. aasta suvel nimetati Jahilo avaliku konkursi tulemusena Riigikogu Kantselei direktoriks. 

17. septembril 2021 teatas valitud president Alar Karis, et määrab Vabariigi Presidendi Kantselei direktoriks Peep Jahilo. Alar Karise meeskond alustas tööd 11. oktoobril 2021. 

20. juulil 2024 sai teatavaks, et Jahilo on otsustanud välisministeeriumi tagasi pöörduda ja seal tegutseb ta alates 2. septembrist 2024 haridusküsimuste suursaadikuna, kelle ülesanne on Eesti haridusmudeli tutvustamine maailmale. 

Jahilo on reservohvitser, ta sai 1998. aastal leitnandi auastme.Sõjaväeliste auastmete andmine. Vabariigi presidendi käskkiri. Riigi Teataja, 26. veebruar 1998.

Tunnustus
 2002 Norra Kuningliku Teeneteordeni suurrist
 2017 Hollandi Oranje-Nassau ordeni rüütli suurrist
 2023 Läti Vabariigi Kolme Tähe ordeni II klass
 2023 Rootsi Kuningliku Põhjatähe ordeni komandöri suurrist
 2024 Soome Lõvi Rüütelkonna suurrist

Viited

Välislingid
 Eesti suursaadik Kreekas Peep Jahilo andis üle volikirja ERR.ee, 6. september 2007

Kategooria:Eesti suursaadikud Norras
Kategooria:Tartu Ülikooli filoloogiateaduskonna vilistlased
Kategooria:Kolme Tähe ordeni kavalerid
Kategooria:Sündinud 1962